วิกฤต! “ธนาคารซิลิคอนฯ” ส่อกระทบ “สตาร์ทอัพ” ทั่วโลก
วิกฤตที่เกิดกับธนาคารซิลิคอน วัลเลย์ แบงก์ (SVB) ส่อเค้าลามทั่วโลกจากลอนดอนไปจนถึงสิงคโปร์ อีกทั้งสาขาอยู่ในจีน เดนมาร์ก, เยอรมนี, อินเดีย, อิสราเอล และสวีเดนด้วย ซึ่งอาจทำลายสตาร์ทอัพทั่วโลก หากรัฐบาลไม่ยื่นมือเข้ามาช่วยเหลือ
วิกฤตที่เกิดกับธนาคารซิลิคอน วัลเลย์ แบงก์ (SVB) ส่อเค้าลามทั่วโลกจากลอนดอนไปจนถึงสิงคโปร์ อีกทั้งสาขาอยู่ในจีน เดนมาร์ก, เยอรมนี, อินเดีย, อิสราเอล และสวีเดนด้วย ซึ่งอาจทำลายสตาร์ทอัพทั่วโลก หากรัฐบาลไม่ยื่นมือเข้ามาช่วยเหลือ
12 มี.ค. 2566

ผู้สื่อข่าวรายงานว่า บรรดาผู้ก่อตั้งสตาร์ทอัพในรัฐแคลิฟอร์เนียของสหรัฐต่างตื่นตระหนกเกี่ยวกับการเข้าถึงเงินฝากที่ธนาคารซิลิคอน วัลเลย์ แบงก์ (SVB) และการจ่ายเงินเดือนพนักงาน โดยความวิตกกังวลได้ลามไปถึงแคนาดา อินเดีย และจีน โดยในอังกฤษ SVB ได้วางแผนที่จะประกาศล้มละลายเร็ว ๆ นี้ พร้อมทั้งยุติการเทรดดิ้งและไม่รับลูกค้ารายใหม่แล้ว โดยเมื่อวันเสาร์ (11 มี.ค.66) ผู้นำบริษัทเทคโนโลยีประมาณ 180 แห่งได้ส่งจดหมายเรียกร้องให้นายเจเรมี ฮันต์ รัฐมนตรีว่าการกระทรวงการคลังอังกฤษเข้าแทรกแซง
โดยการสูญเสียเงินฝากครั้งนี้เสี่ยงที่จะทำลายภาคเทคโนโลยีและทำให้ระบบนิเวศถอยหลังไป 20 ปี” ผู้นำบริษัทเทคโนโลยีในอังกฤษระบุในจดหมาย
นอกจากนี้ สำนักข่าวบลูมเบิร์กรายงานว่า นี่เป็นเพียงจุดเริ่มต้นเท่านั้น เนื่องจาก SVB มีสาขาอยู่ในจีน เดนมาร์ก เยอรมนี อินเดีย อิสราเอล และสวีเดนด้วย โดยเหล่าผู้ก่อตั้งบริษัทเทคโนโลยีออกโรงเตือนว่า กรณี SVB ล้มอาจทำลายสตาร์ทอัพทั่วโลก หากรัฐบาลไม่ยื่นมือเข้ามาช่วยเหลือ ขณะเดียวกันเอสพีดี ซิลิคอน วัลเลย์ แบงก์ (SSVB) ซึ่งเป็นบริษัทร่วมทุนในจีนของ SVB กับธนาคารเพื่อการพัฒนาเซี่ยงไฮ้ผู่ตงของจีน ได้ออกมาคลายความกังวลต่อลูกค้าเมื่อวานนี้ว่า SSVB ยังคงมีโครงสร้างทางธุรกิจที่แข็งแกร่ง และมีงบดุลบัญชีสำหรับการดำเนินงานที่แยกเป็นอิสระ
“วิกฤตครั้งนี้จะเริ่มต้นขึ้นในวันจันทร์ที่ 13 มี.ค.66 ดังนั้นขอให้คุณป้องกันเข้ามาป้องกันเสียตั้งแต่บัดนี้” บรรดาผู้ก่อตั้งและประธานเจ้าหน้าที่บริหารบริษัทสตาร์ทอัพในอังกฤษระบุในจดหมายที่ส่งถึงนายฮันต์ โดยบริษัทที่ร่วมลงนามในจดหมายฉบับดังกล่าวได้แก่ อันแคปท์ (Uncapped), เอเพียน (Apian), พ็อกคิต (Pockit) และพิวะเทิล เอิร์ธ (Pivotal Earth)
ด้านนายฮันต์ได้หารือกับผู้ว่าการธนาคารกลางอังกฤษ (BoE) เกี่ยวกับสถานการณ์ของ SVB ในช่วงเช้าวันเสาร์ และจัดประชุมกับบริษัทที่ได้รับผลกระทบในวันเดียวกัน
ส่วนในวันนี้ (12 มี.ค.66) นายฮันต์ระบุว่า เขากำลังทำงานเกี่ยวกับแผนการที่จะหลีกเลี่ยงหรือจำกัดความเสียหายจากวิกฤตของธุรกิจ SVB ในอังกฤษ
ขณะที่เหล่าผู้นำเทคโนโลยีของเอเชียต่างเร่งประเมินผลกระทบจากวิกฤต SVB โดยนักการเงินและผู้ประกอบการได้รวมตัวกันที่งานเลี้ยงศิษย์เก่าวอร์ตันในสิงคโปร์ เพื่อแบ่งปันข่าวสารเกี่ยวกับผลกระทบจาก SVB ส่วนผู้ก่อตั้งและนักลงทุนธุรกิจสตาร์ทอัพจัดประชุมในเมืองมุมไบของอินเดีย เพื่อหารือเรื่องเดียวกัน
อย่างไรก็ตาม ไม่อาจดูเบาผลกระทบที่วิกฤต SVB จะมีต่ออุตสาหกรรมเทคโนโลยี” นักวิเคราะห์ที่นำโดยนายหลิว เจิ้งหนิงจากบริษัทไชน่า อินเตอร์เนชั่นแนล แคปิตอลกล่าว โดยเงินฝากถือเป็นปัจจัยสำคัญสำหรับสตาร์ทอัพเทคโนโลยี เพราะธุรกิจเหล่านี้ต้องการเงินจำนวนมาก เพื่อนำมาใช้จ่ายในด้านต่าง ๆ เช่น การวิจัยและการพัฒนา ตลอดจนถึงเงินเดือนพนักงาน
ดังนั้น หากสุดท้ายแล้วเงินฝากเหล่านี้ลดน้อยลงภายใต้กระบวนการล้มละลายหรือปรับโครงสร้าง บริษัทเทคโนโลยีบางแห่งอาจเผชิญภาวะตึงเครียดด้านกระแสเงินสดอย่างหนัก และอาจเผชิญความเสี่ยงที่จะล้มลาย